title: 2012/490/ES: 2012 m. rugpjūčio 24 d. Komisijos sprendimas, kuriuo iš dalies keičiamas Europos Parlamento ir Tarybos reglamento (EB) Nr. 715/2009 dėl teisės naudotis gamtinių dujų perdavimo tinklais sąlygų I priedas  Tekstas svarbus EEE

text:
28.8.2012

               LT

               Europos Sąjungos oficialusis leidinys

               L 231/16

         KOMISIJOS SPRENDIMAS
   2012 m. rugpjūčio 24 d.
   kuriuo iš dalies keičiamas Europos Parlamento ir Tarybos reglamento (EB) Nr. 715/2009 dėl teisės naudotis gamtinių dujų perdavimo tinklais sąlygų I priedas
   (Tekstas svarbus EEE)
   (2012/490/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (1), ypač į jo 23 straipsnio 2 dalį,
   kadangi:

               (1)

               Reglamentu (EB) Nr. 715/2009 nustatytos nediskriminacinės taisyklės, reglamentuojančios teisės naudotis gamtinių dujų perdavimo sistemomis sąlygas, siekiant užtikrinti tinkamą dujų vidaus rinkos veikimą. Kadangi dujų perdavimo sistemų dubliavimas daugeliu atvejų yra neekonomiškas ir neefektyvus, konkurencija gamtinių dujų rinkose skatinama suteikiant trečiosioms šalims prieigos teises, t. y. sudarant sąlygas visiems tiekėjams naudotis infrastruktūra skaidriai ir tiekėjų nediskriminuojant. Dažnai pasitaikanti sutartinė perkrova, t. y. atvejai, kai tinklo naudotojai neturi galimybių naudotis dujų perdavimo sistemomis, nors fizinių pajėgumų yra, trukdo baigti kurti energijos vidaus rinką;

               (2)

               iš patirties matyti, kad net pritaikius tam tikrus perkrovos valdymo principus, pavyzdžiui, 2005 m. rugsėjo 28 d. Europos Parlamento ir Tarybos reglamente (EB) Nr. 1775/2005 dėl teisės naudotis gamtinių dujų perdavimo tinklais sąlygų (2) ir Reglamente (EB) Nr. 715/2009 numatytą pertraukiamųjų pajėgumų suteikimą, sutartinė perkrova Sąjungos dujų perdavimo tinkluose tebėra kliūtis, trukdanti kurti tinkamai veikiančią dujų vidaus rinką. Todėl būtina iš dalies pakeisti perkrovos valdymo tvarkos taikymo sutartinės perkrovos atvejais gaires. Pagal Reglamento (EB) Nr. 715/2009 23 straipsnio 3 dalį siūlomos gairės turėtų atspindėti nacionalinių dujų sistemų skirtumus, ir jose gali būti nustatyti būtiniausi reikalavimai, kurie turi būti įvykdyti siekiant užtikrinti nediskriminacines ir skaidrias teisės naudotis tinklu sąlygas, kiek tai susiję su perkrovos valdymo tvarka;

               (3)

               perkrovos valdymo tvarka turėtų būti taikoma sutartinės perkrovos atvejais, o jos paskirtis – šią sutartinės perkrovos problemą išspręsti rinkai grąžinant nepanaudotus pajėgumus, kurie būtų perskirstomi reguliaraus pajėgumų paskirstymo procese;

               (4)

               jeigu sujungimo taške dažnai susidaro fizinė perkrova, perkrovos valdymo tvarka dažnai gali būti neveiksminga. Tokiais atvejais problemos sprendimą reikėtų apsvarstyti tinklo planavimo ir investicijų atžvilgiu;

               (5)

               pagal Europos Parlamento ir Tarybos reglamentą (EB) Nr. 713/2009 (3) Energetikos reguliavimo institucijų bendradarbiavimo agentūra (toliau – agentūra) turėtų stebėti ir analizuoti, kaip įgyvendinamos tos gairės. Būtina, kad perdavimo sistemos operatoriai tinkamu formatu skelbtų informaciją, būtiną sutartinei perkrovai nustatyti;

               (6)

               pagal Reglamento (EB) Nr. 715/2009 24 straipsnį nacionalinės reguliavimo institucijos užtikrina atitiktį toms gairėms;

               (7)

               siekiant užtikrinti, kad visuose sujungimo taškuose perkrovos valdymo tvarka būtų taikoma kuo veiksmingiau, taip pat kuo labiau padidinti turimus pajėgumus visose gretimose įleidimo ir išleidimo sistemose, labai svarbu, kad nacionalinės reguliavimo institucijos ir perdavimo sistemos operatoriai iš skirtingų valstybių narių ir pačiose valstybėse narėse glaudžiai bendradarbiautų tarpusavyje ir vieni su kitais. Visų pirma nacionalinės reguliavimo institucijos ir perdavimo sistemos operatoriai turėtų atsižvelgti į gerąją patirtį ir pasistengti suderinti toms gairėms įgyvendinti skirtus procesus. Pagal Reglamento (EB) Nr. 713/2009 7 straipsnį agentūra ir nacionalinės reguliavimo institucijos turėtų užtikrinti, kad atitinkamuose visos Sąjungos įleidimo ir išleidimo taškuose būtų taikoma veiksmingiausia perkrovos valdymo tvarka;

               (8)

               perdavimo sistemos operatoriai turi išsamios informacijos apie fizinį sistemos naudojimą ir gali geriausiai įvertinti būsimus srautus, todėl jie turėtų nustatyti papildomų pajėgumų, kuriais turėtų būti papildyti apskaičiuoti techniniai pajėgumai, kiekį. Pagal srautų scenarijus ir atsižvelgę į sutartinius pajėgumus, siūlydami nuolatinių pajėgumų daugiau nei techniškai įmanoma, perdavimo sistemos operatoriai prisiima riziką, kuri turėtų būti atitinkamai atlyginta. Tačiau, siekiant apskaičiuoti perdavimo sistemos operatorių pajamas, tokie papildomi pajėgumai turėtų būti skiriami tik tuo atveju, jei paskirti visi kiti pajėgumai, įskaitant pajėgumus, atsiradusius taikant kitokią perkrovos valdymo tvarką. Apskaičiuodami techninius pajėgumus perdavimo sistemos operatoriai turėtų glaudžiai bendradarbiauti. Kad išspręstų galimą fizinės perkrovos problemą, perdavimo sistemos operatoriai turėtų taikyti sąnaudų atžvilgiu veiksmingiausią priemonę, be kita ko, išpirkti pajėgumus arba imtis kitų techninių ar komercinių priemonių;

               (9)

               todėl Reglamentas (EB) Nr. 715/2009 turėtų būti atitinkamai iš dalies pakeistas;

               (10)

               šiame sprendime numatytos priemonės atitinka komiteto, įsteigto pagal Europos Parlamento ir Tarybos direktyvos 2009/73/EB (4) 51 straipsnį, nuomonę,

         PRIĖMĖ ŠĮ SPRENDIMĄ:
   1 straipsnis
   Reglamento (EB) Nr. 715/2009 I priedas iš dalies keičiamas pagal šio sprendimo priedą.
   2 straipsnis
   Šis sprendimas įsigalioja dvidešimtąją dieną po jo paskelbimo Europos Sąjungos oficialiajame leidinyje.

      Priimta Briuselyje 2012 m. rugpjūčio 24 d.

            Komisijos vardu

            Pirmininkas

         José Manuel BARROSO

      (1)  OL L 211, 2009 8 14, p. 36.

      (2)  OL L 289, 2005 11 3, p. 1.

      (3)  OL L 211, 2009 8 14, p. 1.

      (4)  OL L 211, 2009 8 14, p. 94.

      PRIEDAS
      Reglamento (EB) Nr. 715/2009 I priedas iš dalies keičiamas taip:

                  1)

                  2 skyriaus 2 dalis pakeičiama taip:
                  „2.2.   Perkrovos valdymo tvarka sutartinės perkrovos atveju

                  2.2.1.   Bendrosios nuostatos

                              1.

                              2 skyriaus 2 dalies nuostatos taikomos gretimų įleidimo ir išleidimo sistemų sujungimo taškams (fiziniams ar virtualiems) tarp dviejų ar daugiau valstybių narių arba toje pačioje valstybėje narėje, jei tuose taškuose naudotojai gali užsakyti pajėgumus. Tos nuostatos taip pat gali būti taikomos įleidimo iš trečiųjų šalių ir išleidimo į jas taškams, remiantis atitinkamos nacionalinės reguliavimo institucijos priimtu sprendimu. 2 skyriaus 2 dalies nuostatos netaikomos išleidimo galutiniams vartotojams ir išleidimo į paskirstymo tinklus taškams, įleidimo iš suskystintų gamtinių dujų terminalų ir gamybos įrenginių taškams, taip pat įleidimo iš saugojimo įrenginių ir išleidimo į juos taškams.

                              2.

                              Remdamasi pagal šio priedo 3 skyrių perdavimo sistemos operatorių paskelbta ir, kai tinkama, nacionalinių reguliavimo institucijų patvirtinta informacija, iki kiekvienų metų kovo 1 d. (nuo 2014 m.) agentūra, kuo labiau atsižvelgdama į prekybą pajėgumais antrinėje rinkoje ir pertraukiamųjų pajėgumų naudojimą, paskelbia stebėsenos ataskaitą, kurioje aptariama sujungimo taškuose susidariusi perkrova, susijusi su ankstesniais metais parduotais nuolatinių pajėgumų produktais.

                              3.

                              Visus papildomus pajėgumus, atsiradusius taikant vieną iš 2 skyriaus 2 dalies 2 skirsnyje, 2 skyriaus 2 dalies 3 skirsnyje, 2 skyriaus 2 dalies 4 skirsnyje ir 2 skyriaus 2 dalies 5 skirsnyje numatytų perkrovos valdymo tvarkų, atitinkamas (-i) perdavimo sistemos operatorius (-iai) suteikia pagal reguliaraus pajėgumų paskirstymo procesą.

                              4.

                              2 skyriaus 2 dalies 2 skirsnyje, 2 skyriaus 2 dalies 4 skirsnyje ir 2 skyriaus 2 dalies 5 skirsnyje numatytos priemonės įgyvendinamos nuo 2013 m. spalio 1 d. 2 skyriaus 2 dalies 3 skirsnio 1–5 punktai taikomi nuo 2016 m. liepos 1 d.

                        2.2.2.   Pajėgumų padidėjimas dėl perviršinio rezervavimo ir išpirkimo sistemos taikymo

                              1.

                              Kad galėtų nuolatos siūlyti papildomų pajėgumų, perdavimo sistemos operatoriai pasiūlo ir, gavę nacionalinės reguliavimo institucijos patvirtinimą, įgyvendina paskatomis grindžiamą perviršinio rezervavimo ir išpirkimo sistemą. Prieš įgyvendinimą nacionalinė reguliavimo institucija konsultuojasi su kaimyninių valstybių narių nacionalinėmis reguliavimo institucijomis ir atsižvelgia į jų nuomonę. Papildomi pajėgumai apibrėžiami kaip nuolatiniai pajėgumai, papildantys sujungimo taško techninius pajėgumus, apskaičiuojamus pagal šio reglamento 16 straipsnio 1 dalį.

                              2.

                              Perviršinio rezervavimo ir išpirkimo sistema suteikia perdavimo sistemos operatoriams paskatų skirti papildomų pajėgumų, atsižvelgiant į technines sąlygas, pavyzdžiui, šilumingumą, temperatūrą, prognozuojamą vartojimą atitinkamoje įleidimo ir išleidimo sistemoje bei gretimuose tinkluose turimus pajėgumus. Perdavimo sistemos operatoriai įleidimo ir išleidimo sistemos techninių arba papildomų pajėgumų perskaičiavimui taiko dinaminį metodą.

                              3.

                              Perviršinio rezervavimo ir išpirkimo sistema grindžiama paskatų sistema, kuri atspindi perdavimo sistemos operatorių riziką, susijusią su papildomų pajėgumų siūlymu. Sistemos struktūra nustatoma taip, kad pardavus papildomus pajėgumus gautas pajamas ir išpirkimo sistemos arba 6 punkte numatytų priemonių išlaidas dalytųsi perdavimo sistemos operatoriai ir tinklo naudotojai. Nacionalinės reguliavimo institucijos sprendžia dėl pajamų ir išlaidų paskirstymo tarp perdavimo sistemos operatoriaus ir tinklo naudotojo.

                              4.

                              Apskaičiuojant perdavimo sistemos operatorių pajamas, laikoma, kad techniniai pajėgumai, visų pirma perleisti pajėgumai ir, kai tinkama, pajėgumai, atsiradę taikant prieš dieną pasiūlytų nuolatinių pajėgumų ir ilgalaikių pajėgumų mechanizmus „naudokis arba prarask“, paskirstomi anksčiau nei papildomi pajėgumai.

                              5.

                              Apskaičiuodamas papildomus pajėgumus perdavimo sistemos operatorius atsižvelgia į statistinius scenarijus dėl tikėtino pajėgumų, kurie sujungimo taškuose konkrečiu metu bus fiziškai nepanaudoti, kiekio. Jis taip pat atsižvelgia į rizikos, susijusios su papildomų pajėgumų pasiūla, profilį, dėl kurio neatsiranda pernelyg didelio įpareigojimo išpirkti pajėgumus. Taikant perviršinio rezervavimo ir išpirkimo sistemą taip pat įvertinama pajėgumų išpirkimo rinkoje tikimybė ir su tuo susijusios išlaidos, ir į šiuos du veiksnius atsižvelgiama nustatant suteiktinų papildomų pajėgumų kiekį.

                              6.

                              Kai būtina užtikrinti sistemos vientisumą, perdavimo sistemos operatoriai taiko rinka grindžiamą išpirkimo procedūrą, pagal kurią tinklo naudotojai gali siūlyti pajėgumų. Tinklo naudotojai informuojami apie taikytiną išpirkimo procedūrą. Taikant išpirkimo procedūrą nedaromas poveikis taikytinoms skubioms priemonėms.

                              7.

                              Prieš taikydami išpirkimo procedūrą perdavimo sistemos operatoriai patikrina, ar alternatyviomis techninėmis ir komercinėmis priemonėmis galima užtikrinti sistemos vientisumą sąnaudų atžvilgiu efektyvesniais būdais.

                              8.

                              Kartu su perviršinio rezervavimo ir išpirkimo sistemos pasiūlymu perdavimo sistemos operatoriai nacionalinei reguliavimo institucijai suteikia visus reikiamus duomenis, sąmatas ir modelius, kad ji galėtų įvertinti sistemą. Perdavimo sistemos operatoriai nacionalinei reguliavimo institucijai reguliariai teikia sistemos veikimo ataskaitas, o jei nacionalinė reguliavimo institucija paprašo – suteikia visus reikiamus duomenis. Nacionalinė reguliavimo institucija gali paprašyti perdavimo sistemos operatoriaus persvarstyti sistemą.

                        2.2.3.   Prieš dieną pasiūlytų nuolatinių pajėgumų mechanizmas „naudokis arba prarask“

                              1.

                              Nacionalinės reguliavimo institucijos reikalauja, kad tais atvejais, kai keičiamas pradinis paskyrimas, perdavimo sistemos operatoriai kiekvienam tinklo naudotojui sujungimo taškuose taikytų bent 3 punkte nustatytas taisykles, jei remiantis pagal 2 skyriaus 2 dalies 1 skirsnio 2 punktą parengta metine agentūros stebėsenos ataskaita įrodyta, kad tais metais, kurių stebėsenos ataskaita pateikta, taikant pajėgumų paskirstymo procedūras, sujungimo taškuose paklausa viršijo pasiūlą (aukcionų organizavimo atveju atsižvelgiama į rezervinę kainą), susijusią su produktais, skirtais naudoti arba tais metais, arba bet kuriais iš paskesnių dvejų metų:

                                          a)

                                          bent su trimis nuolatinių pajėgumų produktais, kurių galiojimo trukmė yra vienas mėnuo, arba

                                          b)

                                          bent su dviem nuolatinių pajėgumų produktais, kurių galiojimo trukmė yra vienas ketvirtis, arba

                                          c)

                                          bent su vienu nuolatinių pajėgumų produktu, kurio galiojimo trukmė yra vieni metai ar daugiau, arba

                                          d)

                                          kai nepasiūlytas nė vienas nuolatinių pajėgumų produktas, kurio galiojimo trukmė yra vienas mėnuo arba daugiau.

                              2.

                              Jei remiantis metine stebėsenos ataskaita įrodyta, kad 1 punkte apibūdinta padėtis nepasikartos per ateinančius trejus metus, nes, pavyzdžiui, dėl fizinės tinklo plėtros arba pasibaigusio ilgalaikių sutarčių galiojimo atsiras pajėgumų, atitinkamos nacionalinės reguliavimo institucijos gali nuspręsti nutraukti prieš dieną pasiūlytų nuolatinių pajėgumų mechanizmo „naudokis arba prarask“ taikymą.

                              3.

                              Leistinos pakartotinio nuolatinio paskyrimo ribos – ne daugiau kaip 90 % ir ne mažiau kaip 10 % tinklo naudotojo sutartinių pajėgumų sujungimo taške. Tačiau, jei paskirtas pajėgumų kiekis viršija 80 % sutartinių pajėgumų, pusė nepaskirto kiekio gali būti pakartotinai paskirta padidinant kiekį. Jei paskirtas pajėgumų kiekis neviršija 20 % sutartinių pajėgumų, pusė paskirto kiekio gali būti pakartotinai paskirta sumažinant kiekį. Šio punkto taikymas nedaro poveikio taikytinoms skubioms priemonėms.

                              4.

                              Pirminis sutartinių pajėgumų turėtojas gali savo sutartinių nuolatinių pajėgumų apribotą dalį pertraukiamuoju pagrindu paskirti pakartotinai.

                              5.

                              3 punktas netaikomas tinklo naudotojams (asmenims ar įmonėms ir jų kontroliuojamoms įmonėms pagal Reglamento (EB) Nr. 139/2004 3 straipsnį), turintiems mažiau kaip 10 % vidutinių techninių pajėgumų ankstesniais metais sujungimo taške.

                              6.

                              Sujungimo taškuose, kuriuose pagal 3 punktą taikomas prieš dieną pasiūlytų nuolatinių pajėgumų mechanizmas „naudokis arba prarask“, nacionalinė reguliavimo institucija įvertina ryšį su 2 skyriaus 2 dalies 2 skirsnyje numatyta perviršinio rezervavimo ir išpirkimo sistema, ir po tokio vertinimo nacionalinė reguliavimo institucija gali nuspręsti netaikyti 2 skyriaus 2 dalies 2 skirsnio nuostatų tuose sujungimo taškuose. Apie tokį sprendimą nedelsiant pranešama agentūrai ir Komisijai.

                              7.

                              Nacionalinė reguliavimo institucija gali nuspręsti sujungimo taške pagal 3 punktą įgyvendinti prieš dieną pasiūlytų nuolatinių pajėgumų mechanizmą „naudokis arba prarask“. Prieš priimdama sprendimą nacionalinė reguliavimo institucija konsultuojasi su kaimyninių valstybių narių nacionalinėmis reguliavimo institucijomis. Priimdama sprendimą nacionalinė reguliavimo institucija atsižvelgia į kaimyninių valstybių narių nacionalinių reguliavimo institucijų nuomones.

                        2.2.4.   Sutartinių pajėgumų perleidimas

                  Perdavimo sistemos operatoriai priima visus perleidžiamus nuolatinius pajėgumus, kuriuos tinklo naudotojas užsakė sujungimo taške, išskyrus pajėgumų produktus, kurių galiojimo trukmė yra viena diena arba trumpesnis laikotarpis. Tinklo naudotojas pagal pajėgumų sutartį išlaiko savo teises ir pareigas, kol perdavimo sistemos operatorius perskirstys pajėgumus ir tokia apimtimi, kokia perdavimo sistemos operatorius yra neperskirstęs pajėgumų. Perleisti pajėgumai laikomi perskirstytais tik paskirsčius visus turimus pajėgumus. Perdavimo sistemos operatorius nedelsdamas praneša tinklo naudotojui apie visus jo perleistų pajėgumų perskirstymo atvejus. Konkrečioms pajėgumų perleidimo sąlygoms, visų pirma, tais atvejais, kai keli tinklo naudotojai perleidžia savo pajėgumus, turi pritarti nacionalinė reguliavimo institucija.
                  2.2.5.   Ilgalaikių pajėgumų mechanizmas „naudokis arba prarask“

                              1.

                              Nacionalinės reguliavimo institucijos reikalauja, kad perdavimo sistemos operatoriai iš dalies arba visiškai atsiimtų tinklo naudotojo sistemingai nepakankamai išnaudojamus sutartinius pajėgumus sujungimo taške, jei tinklo naudotojas nepardavė ar nepasiūlė priimtinomis sąlygomis savo nepanaudotų pajėgumų ir jei kiti tinklo naudotojai prašo nuolatinių pajėgumų. Laikoma, kad sutartiniai pajėgumai sistemingai nepakankamai panaudojami visų pirma, jei:

                                          a)

                                          nuo balandžio 1 d. iki rugsėjo 30 d. ir nuo spalio 1 d. iki kovo 31 d. tinklo naudotojas panaudoja vidutiniškai mažiau kaip 80 % savo sutartinių pajėgumų, dėl kurių sudaryta sutartis faktiškai galioja ilgiau kaip vienus metus, ir negali pateikti jokių tinkamų pateisinamųjų priežasčių, arba

                                          b)

                                          tinklo naudotojas sistemingai paskiria beveik 100 % savo sutartinių pajėgumų ir pakartotinai paskiria sumažindamas pajėgumų kiekį, kad apeitų 2 skyriaus 2 dalies 3 skirsnio 3 punkte nustatytas taisykles.

                              2.

                              Prieš dieną pasiūlytų nuolatinių pajėgumų mechanizmo „naudokis arba prarask“ taikymas nelaikomas pateisinamąja priežastimi, dėl kurios galėtų būti netaikoma 1 dalis.

                              3.

                              Atsiėmus pajėgumus, tinklo naudotojas konkrečiu laikotarpiu arba likusį faktinį sutarties galiojimo laikotarpį praranda visus savo sutartinius pajėgumus arba jų dalį. Tinklo naudotojas pagal pajėgumų sutartį išlaiko savo teises ir pareigas, kol perdavimo sistemos operatorius perskirstys pajėgumus ir tokia apimtimi, kokia perdavimo sistemos operatorius yra neperskirstęs pajėgumų.

                              4.

                              Perdavimo sistemos operatoriai nacionalinėms reguliavimo institucijoms reguliariai teikia visus duomenis, būtinus norint kontroliuoti, kiek panaudojama sutartinių pajėgumų, dėl kurių sudaryta sutartis galioja ilgiau kaip vienus metus arba pasikartojančiais ketvirčiais bent dvejų metų laikotarpį.“;

                  2)

                  3 skyriaus 1 dalies 1 skirsnio 1 punktas iš dalies keičiamas taip:

                              a)

                              e papunktis pakeičiamas taip:

                                          „e)

                                          tinkama parsisiųsti forma, dėl kurios, remdamiesi agentūros teikiama nuomone dėl suderinto formato, susitarė perdavimo sistemos operatoriai ir nacionalinės reguliavimo institucijos; ji taip pat suteikia galimybę atlikti kiekybinę analizę;“;

                              b)

                              įterpiamas h papunktis:

                                          „h)

                                          visi duomenys nuo 2013 m. spalio 1 d. pateikiami centrinėje Sąjungos platformoje, kurią Europos dujų perdavimo sistemos operatorių tinklas sukuria, laikydamasis sąnaudų efektyvumo principo.“;

                  3)

                  3 skyriaus 3 dalies 1 punktas papildomas h, i, j, k ir l papunkčiais:

                              „h)

                              atvejus, kai teisėti prašymai dėl nuolatinių pajėgumų produktų, kurių galiojimo trukmė yra vienas mėnuo arba ilgesnė, buvo atmesti (įskaitant atmestų prašymų skaičių ir atitinkamą pajėgumų kiekį); ir

                              i)

                              aukcionų atveju, kur ir kada nuolatinių pajėgumų produktų, kurių galiojimo trukmė yra vienas mėnuo arba ilgesnė, pardavimo kainos viršijo rezervinę kainą;

                              j)

                              kur ir kada pagal reguliaraus paskirstymo procedūrą nepasiūlytas nė vienas nuolatinių pajėgumų produktas, kurio galiojimo trukmė yra vienas mėnuo arba ilgesnė;

                              k)

                              bendrus pajėgumus, suteiktus taikant 2 skyriaus 2 dalies 2 skirsnyje, 2 skyriaus 2 dalies 3 skirsnyje, 2 skyriaus 2 dalies 4 skirsnyje ir 2 skyriaus 2 dalies 5 skirsnyje nustatytas perkrovos valdymo tvarkas (pagal kiekvieną taikytą perkrovos valdymo tvarką),

                              l)

                              h–k papunkčiai taikomi nuo 2013 m. spalio 1 d.“


title: 2014/451/ES: 2014 m. gegužės 26 d. Tarybos sprendimas dėl Europos Sąjungos ir Šveicarijos Konfederacijos dalyvavimo susitarimo dėl Šveicarijos Konfederacijos dalyvavimo Europos Sąjungos integruoto sienų valdymo pagalbos misijoje Libijoje (EUBAM Libya) pasirašymo ir sudarymo

text:
12.7.2014

               LT

               Europos Sąjungos oficialusis leidinys

               L 205/2

         TARYBOS SPRENDIMAS
   2014 m. gegužės 26 d.
   dėl Europos Sąjungos ir Šveicarijos Konfederacijos dalyvavimo susitarimo dėl Šveicarijos Konfederacijos dalyvavimo Europos Sąjungos integruoto sienų valdymo pagalbos misijoje Libijoje (EUBAM Libya) pasirašymo ir sudarymo

      (2014/451/ES)

   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį kartu su Sutarties dėl Europos Sąjungos veikimo 218 straipsnio 5 ir 6 dalimis,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. gegužės 22 d. Tarybos sprendimo 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (1) 10 straipsnio 4 dalyje numatyta, kad išsami trečiųjų valstybių dalyvavimo EUBAM Libya tvarka nustatoma susitarimais, kurie sudaromi pagal Europos Sąjungos sutarties 37 straipsnį, ir prireikus papildomais techniniais susitarimais;

               (2)

               2014 m. kovo 17 d. Tarybai priėmus sprendimą, kuriuo suteikiami įgaliojimai pradėti derybas, Sąjungos vyriausiasis įgaliotinis užsienio reikalams ir saugumo politikai vedė derybas dėl Europos Sąjungos ir Šveicarijos Konfederacijos dalyvavimo susitarimo dėl Šveicarijos Konfederacijos dalyvavimo Europos Sąjungos integruoto sienų valdymo pagalbos misijoje Libijoje (EUBAM Libya) (toliau – Dalyvavimo susitarimas);

               (3)

               Dalyvavimo susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Šveicarijos Konfederacijos dalyvavimo susitarimas dėl Šveicarijos Konfederacijos dalyvavimo Europos Sąjungos integruoto sienų valdymo pagalbos misijoje Libijoje (EUBAM Libya).
   Dalyvavimo susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Dalyvavimo susitarimą, kad jis taptų privalomas Sąjungai.
   3 straipsnis
   Tarybos pirmininkas Sąjungos vardu pateikia Dalyvavimo susitarimo 9 straipsnio 1 dalyje numatytą pranešimą.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. gegužės 26 d.

            Tarybos vardu

            Pirmininkas

         Ch. VASILAKOS

      (1)  OL L 138, 2013 5 24, p. 15.


title: 2011/561/ES: 2011 m. gegužės 10 d. Europos Parlamento sprendimas dėl 2009 finansinių metų Europos Sąjungos bendrojo biudžeto įvykdymo patvirtinimo, VII skirsnis – Regionų komitetas

text:
27.9.2011

               LT

               Europos Sąjungos oficialusis leidinys

               L 250/101

         EUROPOS PARLAMENTO SPRENDIMAS
   2011 m. gegužės 10 d.
   dėl 2009 finansinių metų Europos Sąjungos bendrojo biudžeto įvykdymo patvirtinimo, VII skirsnis – Regionų komitetas
   (2011/561/ES)
   EUROPOS PARLAMENTAS,
   atsižvelgdamas į 2009 finansinių metų Europos Sąjungos bendrąjį biudžetą (1),
   atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0217/2010) (2),
   atsižvelgdamas į Regionų komiteto metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3),
   atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, į 274, 275 ir 276 straipsnius ir į Sutarties dėl Europos Sąjungos veikimo 314 straipsnio 10 dalį bei į 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0139/2011),

               1.

               patvirtina Regionų komiteto Generaliniam sekretoriui, kad Regionų komiteto 2009 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.
    ---documentbreak---

               27.9.2011

               LT

               Europos Sąjungos oficialusis leidinys

               L 250/102

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, VII skirsnis – Regionų komitetas
   EUROPOS PARLAMENTAS,
   atsižvelgdamas į 2009 finansinių metų Europos Sąjungos bendrąjį biudžetą (1),
   atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0217/2010) (2),
   atsižvelgdamas į Regionų komiteto metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3),
   atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į EB sutarties 272 straipsnio 10 dalį, į 274, 275 ir 276 straipsnius ir į Sutarties dėl Europos Sąjungos veikimo 314 straipsnio 10 dalį bei į 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą (A7–0139/2011),

               1.

               pažymi, kad Regionų komiteto įsipareigojimų asignavimai 2009 m. sudarė iš viso 88 000 000 EUR (2008 m. – 93 000 000 EUR), iš jų 98,37 % buvo panaudoti, o tai viršija kitų institucijų vidurkį (97,69 %);

               2.

               pažymi, jog Audito Rūmų metinėje ataskaitoje nurodyta, kad atlikus Regionų komiteto auditą nereikėjo teikti jokių esminių pastabų;

               3.

               pažymi, kad 2009 m. Regionų komitetui numatyta dar 10 etatų (ir dar 4 – 2010 m.); džiaugiasi, kad priimtos lankstaus darbo laiko taisyklės, įsigaliojusios 2011 m. sausio 1 d.; atkreipia dėmesį į Regionų komiteto pastangas tiriant nuotolinio darbo galimybes; be to, pažymi, kad gerokai padidėjo Regionų komiteto mokymams skirtas biudžetas (iki 12 %, palyginti su 2008 m.) ir padaugėjo mokymų – dauguma jų labiau specializuoti ir skirti tam tikros srities žinioms gilinti;

               4.

               su džiaugsmu pažymi, kad Regionų komitetas 2009 m. atnaujino savo biudžeto analitinės stebėsenos priemonę (angl. BudgetWatch), kurią taikant suteikta daugiau išsamios informacijos apie Regionų komiteto biudžetą, palengvintas Regionų komiteto biudžeto išteklių naudojimas ir nustatytos sritys, kurias reikia geriau valdyti;

               5.

               su džiaugsmu pažymi, kad pastabose, pateiktose Regionų komiteto atsakyme į Parlamento 2010 m. gegužės 5 d. rezoliuciją dėl 2008 finansinių metų biudžeto įvykdymo patvirtinimo (6), nurodoma, kad Regionų komiteto ir Europos ekonomikos ir socialinių reikalų komiteto administracinio bendradarbiavimo 2008–2014 m. laikotarpiu susitarimas tinkamai įgyvendintas, ir pažymi, jog šiuo metu nenustatyta jokio poreikio gerinti praktinius susitarimo aspektus ir jog komitetai suvokia tolesnį aukšto lygio derinimo, užtikrinamo taikant administracinio bendradarbiavimo susitarimo valdymo sistemą, poreikį; ragina Regionų komitetą ir Europos ekonomikos ir socialinių reikalų komitetą informuoti, ar su susitarimu susijęs atsiejimas neturėjo įtakos biudžetui, ir biudžeto įvykdymą tvirtinančiai institucijai pranešti šio susitarimo laikotarpio vidurio persvarstymo, kuris bus atliktas 2011 m., rezultatus;

               6.

               atkreipia dėmesį į pastangas institucijų bendradarbiavimo srityje, ypač į šiuo metu diegiamą duomenų apie darbuotojus tvarkymo sistemą „Sysper2“ ir susijusią parengiamąją veiklą;

               7.

               pažymi, kad Vidaus audito tarnyba (VAT) atliko biudžeto planavimo sistemų tinkamumo auditus (užbaigti 2009 m.) ir vykdomo teisių nustatymo atitikties auditą, taip pat tolesnius su misijomis susijusių išlaidų, tyrimų ir ekspertų konsultacijų auditus ir antrąjį tolesnį vidaus kontrolės standartų taikymo ir finansinių procedūrų tinkamumo auditą; pažymi, kad per pastarąjį auditą, nors jis jau antrą kartą kartojamas, vis dar nustatyta palyginti žemas rezultatų rodiklis (t. y. per 12 mėnesių įgyvendintų rekomendacijų skaičius); be to, pažymi, kad neatliktas planuotas VAT atliekamų funkcijų kokybės tyrimas;

               8.

               dar kartą patvirtina savo poziciją, kad siekiant skaidrumo visų Sąjungos institucijų narių finansinių interesų deklaracijos turi būti prieinamos internetu naudojantis viešuoju registru; primena savo reikalavimą Regionų komitetui, kad Regionų komiteto nariai deklaruotų savo finansinius interesus ir atskleistų informaciją, susijusią su deklaruotina profesine veikla ir atlyginamomis pareigomis arba veikla; su džiaugsmu atkreipia dėmesį į Regionų komiteto atsakymą šiuo klausimu, ypač į Regionų komiteto pirmininko 2011 m. vasario 11 d. laišką; ragina Regionų komitetą savo metinėje veiklos ataskaitoje nurodyti tolesnius veiksmus šiuo klausimu;

               9.

               palankiai vertina Regionų komitetą už nuolat geros kokybės metines veiklos ataskaitas ir džiaugiasi, kad į ataskaitą įtraukiamos tolesnės priemonės, įgyvendinamos atsižvelgiant į Parlamento ankstesnių metų biudžeto įvykdymo patvirtinimo sprendimus;

               10.

               ragina Regionų komitetą skubiai 2011 m. atlikti išsamią visų veiklos sričių išlaidų peržiūrą tam, kad būtų užtikrintas visų išlaidų naudingumas siekiant nustatyti sritis, kuriose galima sutaupyti, nes tai sumažintų naštą biudžetui šiuo griežto taupymo laikotarpiu.

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.

      (6)  OL L 252, 2010 9 25, p. 98.


title: 2017 m. spalio 23 d. Tarybos sprendimas (BUSP) 2017/1933, kuriuo iš dalies keičiamas Sprendimas (BUSP) 2015/1763 dėl ribojamųjų priemonių atsižvelgiant į padėtį Burundyje

text:
24.10.2017

               LT

               Europos Sąjungos oficialusis leidinys

               L 273/9

         TARYBOS SPRENDIMAS (BUSP) 2017/1933
   2017 m. spalio 23 d.
   kuriuo iš dalies keičiamas Sprendimas (BUSP) 2015/1763 dėl ribojamųjų priemonių atsižvelgiant į padėtį Burundyje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. spalio 1 d. Taryba priėmė Sprendimą (BUSP) 2015/1763 (1) dėl ribojamųjų priemonių atsižvelgiant į padėtį Burundyje;

               (2)

               remiantis Sprendimo (BUSP) 2015/1763 peržiūros rezultatais, ribojamųjų priemonių taikymas turėtų būti pratęstas iki 2018 m. spalio 31 d.;

               (3)

               todėl Sprendimas (BUSP) 2015/1763 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo (BUSP) 2015/1763 6 straipsnio antra pastraipa pakeičiama taip:

      „Šis sprendimas taikomas iki 2018 m. spalio 31 d.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta 2017 m. spalio 23 d.

            Tarybos vardu

            Pirmininkė

         K. IVA

      (1)  2015 m. spalio 1 d. Tarybos sprendimas (BUSP) 2015/1763 dėl ribojamųjų priemonių atsižvelgiant į padėtį Burundyje (OL L 257, 2015 10 2, p. 37).


title: 2017 m. vasario 13 d. Tarybos sprendimas (ES) 2017/434 dėl Sąjungos bei jos valstybių narių ir Afganistano Islamo Respublikos bendradarbiavimo partnerystės ir vystymosi srityje susitarimo pasirašymo Europos Sąjungos vardu ir laikino taikymo

text:
14.3.2017

               LT

               Europos Sąjungos oficialusis leidinys

               L 67/1

         TARYBOS SPRENDIMAS (ES) 2017/434
   2017 m. vasario 13 d.
   dėl Sąjungos bei jos valstybių narių ir Afganistano Islamo Respublikos bendradarbiavimo partnerystės ir vystymosi srityje susitarimo pasirašymo Europos Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ir ypač į jos 37 straipsnį,
   atsižvelgdama į Sutartį dėl Europos Sąjungos veikimo, ir ypač į jos 207 ir 209 straipsnius kartu su 218 straipsnio 5 dalimi ir 218 straipsnio 8 dalies antra pastraipa,
   atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
   kadangi:

               (1)

               2011 m. lapkričio mėn. Taryba Komisijai ir Sąjungos vyriausiajam įgaliotiniui užsienio reikalams ir saugumo politikai suteikė įgaliojimus pradėti derybas su Afganistano Islamo Respublika dėl Bendradarbiavimo partnerystės ir vystymosi srityje susitarimo (toliau – Susitarimas);

               (2)

               derybos dėl Susitarimo sėkmingai baigtos ir Susitarimas parafuotas Kabule 2015 m. liepos 2 d.;

               (3)

               Susitarimo 59 straipsnyje numatyta, kad Susitarimas laikinai taikomas prieš jam įsigaliojant;

               (4)

               Susitarimas turėtų būti pasirašytas Sąjungos vardu ir tam tikros Susitarimo nuostatos turėtų būti laikinai taikomos, kol bus užbaigtos jo sudarymui būtinos procedūros;

               (5)

               Susitarimo pasirašymas Sąjungos vardu ir laikinas Susitarimo tam tikrų dalių taikymas tarp Sąjungos ir Afganistano Islamo Respublikos nedaro poveikio kompetencijos sričių paskirstymui tarp Sąjungos ir jos valstybių narių pagal Sutartis,

         PRIĖMĖ ŠĮ SPRENDIMĄ:
   1 straipsnis
   1.   Įgaliojama Sąjungos vardu pasirašyti Europos Sąjungos bei jos valstybių narių ir Afganistano Islamo Respublikos bendradarbiavimo partnerystės ir vystymosi srityje susitarimą su sąlyga, kad minėtas Susitarimas bus sudarytas.
   2.   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   1.   Kol Susitarimas įsigalios, remiantis jo 59 straipsniu ir atsižvelgiant į jame numatytus pranešimus, tarp Sąjungos ir Afganistano Islamo Respublikos laikinai taikomos toliau nurodytos Susitarimo dalys, bet tik tiek, kiek jos apima Sąjungos kompetencijai priklausančius klausimus, įskaitant klausimus, priklausančius Sąjungos kompetencijai nustatyti ir įgyvendinti bendrą užsienio ir saugumo politiką:

               a)

               2 straipsnis (Bendrieji principai);

               b)

               3 straipsnis (Politinis dialogas);

               c)

               4 straipsnis (Žmogaus teisės);

               d)

               5 straipsnis (Lyčių lygybė);

               e)

               III antraštinė dalis (Vystomasis bendradarbiavimas);

               f)

               IV antraštinė dalis (Bendradarbiavimas prekybos ir investicijų klausimais),

               g)

               28 straipsnis (Bendradarbiavimas migracijos srityje);

               h)

               VII antraštinė dalis (Regioninis bendradarbiavimas);

               i)

               VIII antraštinė dalis (Institucinė sistema), tiek, kiek tos antraštinės dalies nuostatos yra būtinos Susitarimo laikinam taikymui užtikrinti;

               j)

               IX antraštinė dalis (Baigiamosios nuostatos), tiek, kiek tos antraštinės dalies nuostatos yra būtinos Susitarimo laikinam taikymui užtikrinti.

         2.   Datą, nuo kurios 1 dalyje nurodytos Susitarimo dalys turi būti laikinai taikomos, Tarybos Generalinis sekretoriatas paskelbia Europos Sąjungos oficialiajame leidinyje.
   4 straipsnis
   Šis sprendimas įsigalioja kitą dieną po jo priėmimo.

      Priimta Briuselyje 2017 m. vasario 13 d.

            Tarybos vardu

            Pirmininkas

         L. GRECH


title: 2010/809/ES: 2010 m. gruodžio 15 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Slovėnijos paraiška „EGF/2010/014 SI/Mura“ )

text:
28.12.2010

               LT

               Europos Sąjungos oficialusis leidinys

               L 342/21

         EUROPOS PARLAMENTO IR TARYBOS SPRENDIMAS
   2010 m. gruodžio 15 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Slovėnijos paraiška „EGF/2010/014 SI/Mura“)
   (2010/809/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką.

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paraiškas dėl paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio.

               (3)

               2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant nustatytos didžiausios metinės 500 mln. EUR ribos.

               (4)

               2010 m. balandžio 28 d. Slovėnija dėl darbuotojų atleidimo iš įmonės Mura pateikė paraišką mobilizuoti EGF lėšas, ir iki 2010 m. birželio 24 d. pateikė papildomos informacijos. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 2 247 940 EUR sumą.

               (5)

               Todėl EGF lėšos turėtų būti mobilizuojamos finansinei paramai pagal Slovėnijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2010 finansinių metų Europos Sąjungos bendrajame biudžete iš Europos prisitaikymo prie globalizacijos padarinių fondo mobilizuojama 2 247 940 EUR įsipareigojimų ir mokėjimų asignavimų suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimtas Strasbūre 2010 m. gruodžio 15 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         O. CHASTEL

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 1998 m. balandžio 21 d. Vykdomojo komiteto Sprendimas dėl C.SIS su 15/18 prijungimo linijų (SCH/Com-ex (98) 11)

text:
Svarbus teisinis pranešimas

|

41998D0011

Oficialusis leidinys L 239 , 22/09/2000 p. 0452 - 0452

		Vykdomojo komiteto Sprendimas1998 m. balandžio 21 d.dėl C.SIS su 15/18 prijungimo linijų(SCH/Com-ex (98) 11)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į minėtos Konvencijos 92 straipsnio 3 dalį,atsižvelgdamas į Vykdomojo komiteto sprendimą dėl C.SIS pertvarkymo ir išplėtimo (SCH/Com-ex (97) 24),atsižvelgdamas į Centrinės grupės 1998 m. kovo 30 d. posėdyje patvirtintas techninių grupių nuomones,NUSPRENDĖ:Reikia, kad pertvarkyta C.SIS turėtų aštuoniolika prijungimo linijų: penkiolika prijungimo linijų Konvenciją pasirašiusioms valstybėms ir tris atsargines technines prijungimo linijas.Briuselis, 1998 m. balandžio 21 d.PirmininkasJ. Vande Lanotte--------------------------------------------------


title: 2016 m. balandžio 28 d. Europos Parlamento sprendimas (ES) 2016/1600 dėl bendrosios įmonės ENIAC 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/432

         EUROPOS PARLAMENTO SPRENDIMAS (ES) 2016/1600
   2016 m. balandžio 28 d.
   dėl bendrosios įmonės ENIAC 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Bendrosios įmonės ENIAC 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2014 finansinių metų laikotarpio nuo sausio 1 d. iki birželio 26 d. metinių ataskaitų kartu su bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad bendroji įmonė įvykdė 2014 finansinių metų biudžetą (05587/2016 – C8-0058/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (4),

               —

               atsižvelgdamas į 2014 m. gegužės 6 d. Tarybos reglamentą (EB) Nr. 561/2014, įsteigiantį bendrąją įmonę ECSEL, ypač į jo 1 straipsnio 2 dalį ir į 12 straipsnį (5),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (7),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8-0113/2016),

               1.

               atideda savo sprendimo, kuriuo bendrosios įmonės ECSEL vykdomajam direktoriui patvirtinama, kad bendrosios įmonės ENIAC 2014 finansinių metų biudžetas įvykdytas, priėmimą;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės ECSEL vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 25.

      (2)  OL C 422, 2015 12 17, p. 26.

      (3)  OL L 298, 2012 10 26, p. 1.

      (4)  OL L 30, 2008 2 4, p. 21.

      (5)  OL L 169, 2014 6 7, p. 152.

      (6)  OL L 357, 2002 12 31, p. 72.

      (7)  OL L 38, 2014 2 7, p. 2.


title: 2012 m. liepos 23 d. Tarybos sprendimas 2012/422/BUSP, kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų

text:
24.7.2012

               LT

               Europos Sąjungos oficialusis leidinys

               L 196/67

         TARYBOS SPRENDIMAS 2012/422/BUSP
   2012 m. liepos 23 d.
   kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Sąjunga aktyviai įgyvendina 2003 m. gruodžio 12 d. ES kovos su masinio naikinimo ginklų (MNG) platinimu strategiją ir vykdo šios strategijos III skyriuje išvardytas priemones, pavyzdžiui, užtikrina, kad daugiašališkumas būtų veiksmingesnis, ir remia stabilią tarptautinę bei regioninę aplinką;

               (2)

               Sąjunga yra įsipareigojusi laikytis daugiašalėmis sutartimis grindžiamos sistemos, kuri sudaro visų neplatinimo pastangų teisinį ir norminį pagrindą. Sąjunga savo politika siekia užtikrinti galiojančių nusiginklavimo ir neplatinimo normų įgyvendinimą ir visuotinį taikymą. Sąjunga padeda trečiosioms šalims įgyvendinti jų įsipareigojimus pagal daugiašales konvencijas ir režimus;

               (3)

               2008 m. liepos 13 d. įvykusio Viduržemio jūros regionui skirto Paryžiaus aukščiausiojo lygio susitikimo bendrąja deklaracija, sukuriančia Viduržemio jūros šalių sąjungą, dar kartą patvirtintas bendras tikslas siekti taikos ir saugumo regione, kaip nurodyta 1995 m. lapkričio 27–28 d. patvirtintoje Europos ir Viduržemio jūros regiono šalių konferencijos Barselonos deklaracijoje, kuria, inter alia, regioninis saugumas skatinamas veiksmais, kuriais remiamas branduolinių, cheminių ir biologinių ginklų neplatinimas prisijungiant prie įvairių tarptautinių ir regioninių ginklų neplatinimo režimų, ginklų kontrolės ir nusiginklavimo susitarimų, pavyzdžiui, prie Sutarties dėl branduolinio ginklo neplatinimo (NPT), Cheminio ginklo uždraudimo konvencijos, Biologinių ir toksinių ginklų konvencijos, Visuotinio branduolinių bandymų uždraudimo sutarties ir (arba) prie regioninių susitarimų, pavyzdžiui, dėl zonų be branduolinių ginklų, įskaitant jų tikrinimo režimus, taip pat laikantis visų šių susitarimų ir režimų, taip pat sąžiningai vykdant savo įsipareigojimus pagal konvencijas dėl ginklų kontrolės, nusiginklavimo ir ginklų neplatinimo;

               (4)

               Viduržemio jūros šalių sąjungos Šalys sieks, kad būtų sukurta abipusiškai ir veiksmingai patikrinama Artimųjų Rytų zona be branduolinių, cheminių ir biologinių MNG bei jų siuntimo į taikinį priemonių. Be to, Šalys apsvarstys praktinius žingsnius, inter alia, kaip užkirsti kelią branduolinių, cheminių ir biologinių ginklų platinimui, taip pat įprastinių ginklų pertekliaus susikaupimui;

               (5)

               2008 m. birželio 19–20 d. Paryžiuje Europos Sąjunga surengė seminarą „Saugumas Artimuosiuose Rytuose, MNG neplatinimas ir nusiginklavimas“, kuriame susitiko regiono valstybių ir Sąjungos valstybių narių, akademinės bendruomenės ir nacionalinių branduolinės energijos agentūrų atstovai. Dalyviai paragino Sąjungą skatinti tęsti debatus įvairiuose forumuose ir palaipsniui diskusijoms suteikti didesnio oficialumo formatą – tai apimtų vyriausybių pareigūnų diskusijas vykdant Barselonos procesą, tačiau užtikrinant didesnę geografinę įtrauktį;

               (6)

               2010 m. NPT peržiūros konferencijoje buvo pabrėžta proceso, kuriuo siekiama visapusiško jos 1995 m. rezoliucijos dėl Artimųjų Rytų (1995 m. rezoliucija) įgyvendinimo, svarba. Tuo tikslu konferencijoje buvo patvirtinti praktiniai veiksmai, inter alia, svarstyti visus pasiūlymus, kuriais siekiama remti 1995 m. rezoliucijos įgyvendinimą, įskaitant Sąjungos pasiūlymą surengti papildomą seminarą, susijusį su tuo, kuris buvo surengtas 2008 m. birželio mėn.;

               (7)

               Be to, 2010 m. NPT peržiūros konferencijoje buvo pripažinta, koks svarbus vaidmuo įgyvendinant 1995 m. rezoliuciją tenka pilietinei visuomenei, ir buvo paraginta dėti visas pastangas šioje srityje;

               (8)

               2011 m. liepos 6–7 d. Briuselyje Sąjunga surengė seminarą „Pasitikėjimo stiprinimo proceso rėmimas siekiant sukurti Artimųjų Rytų zoną be MNG bei jų siuntimo į taikinį priemonių“, kuriame dalyvavo regiono valstybių, trijų NPT valstybių depozitarių, Sąjungos valstybių narių, kitų suinteresuotųjų valstybių aukšto rango atstovai, taip pat akademinės bendruomenės ir pagrindinių regioninių ir tarptautinių organizacijų oficialūs atstovai. Dalyviai tvirtai paragino Sąjungą toliau sudaryti palankesnes sąlygas procesui siekiant sukurti Artimųjų Rytų zoną be MNG, be kita ko, pasitelkiant kitas panašias iniciatyvas prieš 2012 m. konferenciją, kurią rengia Jungtinių Tautų generalinis sekretorius ir 1995 m. rezoliucijai pritariančios šalys;

               (9)

               2011 m. spalio 14 d. Jungtinių Tautų generalinis sekretorius ir Rusijos Federacijos, Jungtinės Karalystės bei Jungtinių Amerikos Valstijų, kurios yra 1995 m. rezoliucijai dėl artimųjų Rytų pritariančios šalys ir Sutarties valstybės depozitarės, vyriausybės, pasikonsultavę su regiono valstybėmis, paskyrė Suomijos valstybės sekretoriaus pavaduotoją Jaakko Laajava tarpininku, o Suomiją – 2012 m. konferencijos dėl Artimųjų Rytų zonos be branduolinių ir visų kitų masinio naikinimo ginklų sukūrimo priimančiąja Vyriausybe;

               (10)

               Nuo 2011 m. lapkričio mėn. Sąjunga aktyviai konsultavosi su tarpininku ir jo grupe siekdama toliau remti šį procesą, kurio tikslas – sukurti Artimųjų Rytų zoną be branduolinių ir visų kitų masinio naikinimo ginklų,

         PRIĖMĖ ŠĮ SPRENDIMĄ:
   1 straipsnis
   1.   Siekdama užtikrinti tolesnę veiklą, susijusią su 2011 m. seminaru „Pasitikėjimo stiprinimo proceso rėmimas siekiant sukurti Artimųjų Rytų zoną be MNG bei jų siuntimo į taikinį priemonių“, Sąjunga remia veiklą siekiant šių tikslų:

               a)

               remti 2012 m. konferencijos dėl Artimųjų Rytų zonos be branduolinių ir visų kitų masinio naikinimo ginklų sukūrimo tarpininko veiklą;

               b)

               didinti Sąjungos, kaip pasaulinio ir regioninio masto subjekto, matomumą ginklų neplatinimo srityje;

               c)

               skatinti regioninį politinį ir su saugumu susijusį dialogą pilietinėse visuomenėse bei vyriausybėse, konkrečiau – tarp ekspertų, pareigūnų ir akademinės bendruomenės atstovų;

               d)

               nustatyti konkrečias pasitikėjimo stiprinimo priemones, kurios būtų pasitelktos kaip praktiniai veiksmai siekiant sukurti Artimųjų Rytų zoną be MNG bei jų siuntimo į taikinį priemonių;

               e)

               skatinti diskusijas dėl atitinkamų tarptautinių sutarčių ir kitų dokumentų visuotinio taikymo ir įgyvendinimo, kad būtų užkirstas kelias MNG bei jų siuntimo į taikinį priemonių platinimui;

               f)

               svarstyti klausimus, susijusius su taikiu branduolinės energijos naudojimu ir tarptautiniu bei regioniniu bendradarbiavimu šioje srityje.

         2.   Atsižvelgiant į tai, Sąjungos remiamais projektais vykdoma ši konkreti veikla:

               a)

               suteikiama lėšų papildomam renginiui, susijusiam su 2008 m. ir 2011 m. Sąjungos seminarais, kuris bus surengtas prieš 2012 m. konferenciją kaip neoficialus seminaras, organizuoti;

               b)

               suteikiama lėšų informaciniams dokumentams klausimais, kurie bus nagrinėjami papildomame seminare, parengti;

               c)

               suteikiama lėšų specialiai skirtam puslapiui ES masinio naikinimo ginklų neplatinimo konsorciumo, kurį sudaro mokslinių tyrimų institutai, interneto svetainėje sukurti;

               d)

               suteikiama lėšų nevyriausybinių Sąjungos ekspertų dalyvavimui, kai būtina ir glaudžiai koordinuojant veiksmus su Europos išorės veiksmų tarnyba (EIVT), susijusiose oficialiose, nevyriausybinėse ir neoficialiose iniciatyvose, pavyzdžiui, Amano programoje.

         Išsamus projektų aprašymas pateikiamas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (vyriausiasis įgaliotinis).
   2.   1 straipsnio 2 dalyje nurodytų projektų techninį įgyvendinimą vykdo ES masinio naikinimo ginklų neplatinimo konsorciumas, kuris šią užduotį vykdo prižiūrint vyriausiajam įgaliotiniui. Šiuo tikslu vyriausiasis įgaliotinis sudaro būtinus susitarimus su ES masinio naikinimo ginklų neplatinimo konsorciumu.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 352 000 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai tvarkomos. Šiuo tikslu ji ir ES masinio naikinimo ginklų neplatinimo konsorciumas sudaro finansavimo susitarimą. Susitarime numatoma, kad ES masinio naikinimo ginklų neplatinimo konsorciumas turi užtikrinti Sąjungos paramos matomumą, atitinkantį jos dydį.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji informuoja Tarybą apie visus sunkumus, su kuriais susidurta minėto proceso metu, ir praneša susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, parengtą remiantis reguliariai teikiamomis ES masinio naikinimo ginklų neplatinimo konsorciumo ataskaitomis. Taryba šių ataskaitų pagrindu atlieka įvertinimą.
   2.   Komisija teikia informaciją apie 1 straipsnio 2 dalyje nurodytų projektų finansinius aspektus.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti po 18 mėnesių nuo finansavimo susitarimo, nurodyto 3 straipsnio 3 dalyje, sudarymo. Tačiau jis nustoja galioti po šešių mėnesių nuo jo įsigaliojimo, jei iki to laiko nesudaromas finansavimo susitarimas.

      Priimta Briuselyje 2012 m. liepos 23 d.

            Tarybos vardu

            Pirmininkė

         C. ASHTON

      PRIEDAS

         Projektai, kuriais remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų

      1.   TIKSLAI
      1995 m. lapkričio 27–28 d. Europos ir Viduržemio jūros šalių konferencijos patvirtintoje Barselonos deklaracijoje Sąjunga ir jos partneriai Viduržemio jūros regione sutarė sukurti veiksmingai patikrinamą Artimųjų Rytų zoną be masinio naikinimo ginklų (MNG) ir jų siuntimo į taikinį priemonių. 2008 m. Viduržemio jūros regionui skirto Paryžiaus aukščiausiojo lygio susitikimo bendrojoje deklaracijoje buvo patvirtintas Sąjungos pasirengimas apsvarstyti ir parengti praktinius veiksmus siekiant deramai pasirengti visapusiškam NPT peržiūros konferencijos 1995 m. rezoliucijos dėl Artimųjų Rytų (1995 m. rezoliucija) įgyvendinimui ir tokios zonos sukūrimui. Tokie praktiniai veiksmai pirmą kartą buvo nagrinėjami 2008 m. birželio mėn. Paryžiuje įvykusiame ES seminare „Saugumas Artimuosiuose Rytuose, masinio naikinimo ginklų neplatinimas ir nusiginklavimas“ ir vėliau nustatyti 2011 m. liepos mėn. Briuselyje įvykusiame ES seminare „Pasitikėjimo stiprinimo proceso rėmimas siekiant sukurti Artimųjų Rytų zoną be MNG bei jų siuntimo į taikinį priemonių“.
      Sąjungos nuomone, praktiniais veiksmais turėtų būti, inter alia, skatinama visuotinai prisijungti prie visų neplatinimo, ginklų kontrolės ir nusiginklavimo srities daugiašalių susitarimų ir dokumentų, pavyzdžiui, prie Sutarties dėl branduolinio ginklo neplatinimo (NPT), Cheminio ginklo uždraudimo konvencijos, Biologinių ir toksinių ginklų konvencijos, Visuotinio branduolinių bandymų uždraudimo sutarties ir Hagos kovos su balistinių raketų platinimu elgesio kodeksas, taip pat prie TATENA visapusiškų saugos garantijų susitarimų bei papildomo protokolo, ir jų laikytis. Derybų dėl Daliųjų medžiagų mažinimo sutarties pradėjimas būtų dar vienas labai svarbus žingsnis šioje srityje. Tokie veiksmai galėtų būti svarbi pasitikėjimo regione stiprinimo priemonė, siekiant sukurti patikrinamą zoną be MNG ir jų siuntimo į taikinį priemonių.
      Sąjunga nori tęsti ir intensyvinti politinį ir su saugumu susijusį dialogą tarp visų atitinkamų Viduržemio jūros šalių sąjungos partnerių ir visų kitų Artimųjų Rytų šalių klausimais, susijusiais su zonos be MNG sukūrimu. Europos Sąjunga mano, kad parengus konkrečias pasitikėjimo stiprinimo priemones ir jas įgyvendinus, būtų sudarytos palankesnės sąlygos siekti pažangos kuriant zoną be MNG.
      Atsižvelgiant į didėjantį susidomėjimą plėtoti taikų branduolinės energijos naudojimą regione, taip pat reikėtų stengtis užtikrinti, kad taikus naudojimas būtų plėtojamas laikantis aukščiausių saugos, saugumo ir neplatinimo standartų. Sąjunga toliau remia sprendimus ir rezoliuciją dėl Artimųjų Rytų, priimtus 1995 m. NPT peržiūros ir pratęsimo konferencijoje, taip pat remia 2000 m. NPT peržiūros konferencijos ir 2010 m. NPT peržiūros konferencijos baigiamuosius dokumentus. 2010 m. NPT peržiūros konferencijoje buvo patvirtinti keli praktiniai veiksmai, kurie, inter alia, apima 2012 m. konferencijos dėl Artimųjų Rytų zonos be branduolinių ir visų kitų masinio naikinimo ginklų sukūrimo rengimą, taip pat visų pasiūlymų, kuriais siekiama remti 1995 m. rezoliucijos įgyvendinimą, svarstymą.
      2011 m. liepos mėn. sėkmingai surengus ES seminarą, Sąjunga mano, kad šių tikslų būtų galima siekti kitame seminare, skirtame 2012 m. konferencijai pasirengti.
      Sąjunga nori remti pirmiau nurodytus tikslus tokiais veiksmais:

                  —

                  surengdama papildomą seminarą prieš 2012 m. konferenciją;

                  —

                  suteikdama lėšų informaciniams politikos dokumentams parengti; šis darbas pavestas regiono ir ne regiono ekspertams siekiant prisidėti prie papildomo seminaro;

                  —

                  suteikdama lėšų specialiai skirtam puslapiui ES masinio naikinimo ginklų neplatinimo konsorciumo (www.non-proliferation.eu) interneto svetainėje sukurti;

                  —

                  suteikdama lėšų nevyriausybinių Sąjungos ekspertų dalyvavimui, kai būtina ir glaudžiai koordinuojant veiksmus su EIVT, susijusiose oficialiose, nevyriausybinėse ir neoficialiose iniciatyvose, pavyzdžiui, Amano programoje.

            2.   PROJEKTŲ APRAŠYMAS
      2.1.   1 projektas. Seminaras, kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų ir kuris bus surengtas prieš 2012 m. konferenciją

      2.1.1.   Projekto tikslas

                  a)

                  prieš 2012 m. konferenciją surengti papildomą renginį, susijusį su 2011 m. liepos 6–7 d. Briuselyje surengtu ES seminaru „Pasitikėjimo stiprinimo proceso rėmimas siekiant sukurti Artimųjų Rytų zoną be MNG bei jų siuntimo į taikinį priemonių“, kuris būtų bendro pobūdžio neoficialus susitikimas;

                  b)

                  apsvarstyti klausimus, susijusius su regioniniu saugumu Artimuosiuose Rytuose, įskaitant klausimus dėl MNG ir jų siuntimo į taikinį priemonių platinimo ir įprastinių ginklų;

                  c)

                  išnagrinėti galimas pasitikėjimo stiprinimo priemones, kurias taikant būtų sudarytos palankesnės sąlygos sukurti Artimųjų Rytų zoną be branduolinių ir visų kitų masinio naikinimo ginklų;

                  d)

                  apsvarstyti galimybes, kaip užtikrinti tarptautinių neplatinimo ir nusiginklavimo sutarčių ir kitų dokumentų visuotinį taikymą ir įgyvendinimą;

                  e)

                  išnagrinėti galimybes bendradarbiauti taikaus branduolinės energijos naudojimo srityje ir teikti susijusią paramą.

            2.1.2.   Numatomi projekto rezultatai

                  a)

                  teikti paramą 2012 m. konferencijos dėl Artimųjų Rytų zonos be branduolinių ir visų kitų masinio naikinimo ginklų sukūrimo tarpininkui rengiantis organizuoti ir organizuojant šį renginį;

                  b)

                  plėtoti dialogą ir didinti pilietinės visuomenės bei vyriausybių pasitikėjimą, kad būtų pasiekta daugiau pažangos remiant procesą siekiant sukurti Artimųjų Rytų zoną be branduolinių ir visų kitų masinio naikinimo ginklų;

                  c)

                  gerinti tarpusavio supratimą klausimais, turinčiais poveikio regioninio saugumo padėčiai, įskaitant MNG ir jų siuntimo į taikinį priemonių platinimą ir įprastinių ginklų klausimus;

                  d)

                  didinti informuotumą, plėsti žinias ir gerinti supratimą apie praktinius veiksmus, kurių reikia imtis siekiant sukurti Artimųjų Rytų zoną be MNG ir jų siuntimo į taikinį priemonių;

                  e)

                  prisidėti prie pastangų užtikrinant tarptautinių neplatinimo ir nusiginklavimo sutarčių ir kitų dokumentų visuotinį taikymą ir įgyvendinimą;

                  f)

                  sudaryti palankesnes sąlygas bendradarbiauti tarptautiniu ir regioniniu lygiais taikaus branduolinės energijos naudojimo srityje laikantis aukščiausių branduolinės saugos, saugumo ir neplatinimo standartų.

            2.1.3.   Projekto aprašymas

      Projektu numatoma surengti dviejų dienų seminarą, kuris, pageidautina, vyks Briuselyje arba Artimųjų Rytų regione. Šiame seminare dalyvaus atitinkamų Sąjungos institucijų, valstybių narių, visų Artimųjų Rytų regiono šalių, branduolinį ginklą turinčių valstybių, atitinkamų tarptautinių organizacijų atstovai ir akademinės bendruomenės ekspertai. Tikimasi, kad dalyvaus maždaug 150 atstovų.
      Diskusijas ves akademinės bendruomenės ekspertai. Atsižvelgiant į opų nagrinėtinų klausimų pobūdį, diskusijos vyks vadovaujantis Chatham House konfidencialumo užtikrinimo taisykle, siekiant mažiau oficialių ir atviresnių debatų, nes seminaro metu gautos informacijos šaltinis būtų neatskleidžiamas.
      Pakviestiems dalyviams ir pranešėjams (akademinės bendruomenės atstovams ir ne Sąjungos pareigūnams) bus padengtos kelionės ir apgyvendinimo išlaidos bei mokami dienpinigiai. Tarybos sprendime taip pat numatyta finansinių lėšų visoms kitoms išlaidoms, įskaitant konferencijos patalpų, įrangos, pietų, vakarienių, kavos pertraukėlių išlaidas, padengti. Seminaro darbinė kalba bus anglų kalba.
      ES masinio naikinimo ginklų neplatinimo konsorciumas, aktyviai konsultuodamasis su vyriausiojo įgaliotinio atstovu ir valstybėmis narėmis, pakvies dalyvius į seminarą ir parengs konferencijos darbotvarkę.
      ES masinio naikinimo ginklų neplatinimo konsorciumas parengs ir išsiųs vyriausiojo įgaliotinio atstovui ir tarpininkui skirtą šių susitikimų ataskaitą. Šią ataskaitą bus galima pateikti atitinkamoms Sąjungos įstaigoms, visoms Artimųjų Rytų šalims, kitoms suinteresuotoms šalims ir kompetentingoms tarptautinėms organizacijoms.
      2.2.   2 projektas. Informaciniai dokumentai

      2.2.1.   Projekto tikslas

                  a)

                  parengti ne daugiau kaip dvidešimt informacinių dokumentų temomis, kurios bus svarstomos seminare, kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų;

                  b)

                  aprūpinti priemonėmis, kurios padėtų suprasti regioninio saugumo padėtį, įskaitant MNG ir jų siuntimo į taikinį priemonių platinimo ir įprastinių ginklų klausimus;

                  c)

                  nustatyti galimas pasitikėjimo stiprinimo priemones, kurias būtų galima vertinti kaip praktinius veiksmus siekiant sukurti Artimųjų Rytų zoną be MNG bei jų siuntimo į taikinį priemonių;

                  d)

                  nustatyti būdus, kaip pasiekti daugiau pažangos tarptautinių neplatinimo ir nusiginklavimo sutarčių ir kitų dokumentų visuotinio taikymo ir įgyvendinimo srityje;

                  e)

                  nustatyti bendradarbiavimo taikaus branduolinės energijos naudojimo srityje perspektyvas atsižvelgiant į šalių energetikos politiką ir poreikius.

            2.2.2.   Numatomi projekto rezultatai

                  a)

                  pateikti idėjų ir pasiūlymų seminarui „Pasitikėjimo stiprinimo proceso rėmimas siekiant sukurti Artimųjų Rytų zoną be MNG bei jų siuntimo į taikinį priemonių“ ir prisidėti prie tikslingų ir apibrėžtų diskusijų visais susijusiais klausimais užtikrinimo;

                  b)

                  didinti pilietinių visuomenių ir vyriausybių informuotumą, plėsti žinias ir gerinti supratimą apie klausimus, susijusius su Artimųjų Rytų zona be MNG ir jų siuntimo į taikinį priemonių ir regioniniu saugumu Artimuosiuose Rytuose;

                  c)

                  suteikti vyriausybėms ir tarptautinėms organizacijoms politinių ir (arba) veiklos politikos galimybių, kuriomis būtų sudarytos palankesnės sąlygos Artimųjų Rytų zonos be MNG bei jų siuntimo į taikinį priemonių kūrimo ir regioninio saugumo Artimuosiuose Rytuose užtikrinimo procesą.

            2.2.3.   Projekto aprašymas

      Pagal projektą numatyta parengti ne daugiau kaip dvidešimt informacinių dokumentų, kurių kiekvieną sudarytų penki-dešimt puslapių. Informacinius dokumentus parengs ES masinio naikinimo ginklų neplatinimo konsorciumas arba jie bus parengti šio konsorciumo užsakymu, ir juose nebūtinai atsispindės Sąjungos institucijų ar valstybių narių nuomonė. Kvietimą rengti dokumentus, kuriuo bus skatinami dalyvauti regiono ekspertai, organizuos ES masinio naikinimo ginklų neplatinimo konsorciumas.
      Informaciniuose dokumentuose bus aptariamos temos, kurios bus svarstomos seminare, kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų. Kiekviename dokumente bus suformuluotos politinės ir (arba) veiklos politikos galimybės.
      Informaciniai dokumentai bus pateikti seminaro dalyviams, susijusioms Sąjungos ir valstybių narių įstaigoms, visoms Artimųjų Rytų šalims, kitoms suinteresuotoms šalims ir kompetentingoms tarptautinėms organizacijoms. Informacinius dokumentus būtų galima paskelbti ES masinio naikinimo ginklų neplatinimo konsorciumo interneto svetainėje.
      Po seminaro informacinius dokumentus būtų galima surinkti į vieną rinkinį ir išleisti viename bendrame leidinyje.
      2.3.   3 projektas. Specialiai skirto puslapio ES masinio naikinimo ginklų neplatinimo konsorciumo interneto svetainėje sukūrimas

      2.3.1.   Projekto tikslas

                  a)

                  skatinti vyriausybės pareigūnų ir pilietinės visuomenės, nevyriausybinių organizacijų (NVO) ir akademinės bendruomenės diskusijas ir ryšių palaikymą;

                  b)

                  sukurti specialiai skirtą puslapį, kuriame ginklų neplatinimo mokslinių tyrimų institutai galėtų keistis savo nepriklausomomis nuomonėmis ir analize temomis, kurios bus svarstomos seminare.

            2.3.2.   Numatomi projekto rezultatai

      Sudaryti palankesnes sąlygas keistis nuomonėmis ir didinti pilietinės visuomenės, NVO ir akademinės bendruomenės indėlį į Artimųjų Rytų zonos be MNG kūrimo procesą
      2.3.3.   Projekto aprašymas

      Projekte numatyta parengti specialiai susitikimui skirtą puslapį ES masinio naikinimo ginklų neplatinimo konsorciumo interneto svetainėje. Specialiai skirtame puslapyje bus galima nemokamai parsisiųsti visus susijusius dokumentus, be kita ko, seminarui parengtus bei paskelbtus dokumentus ir dokumentus, gautus iš nepriklausomų mokslinių tyrimų institutų, kurie gali pageidauti pasidalyti savo mokslinių tyrimų rezultatais temomis, kurios bus svarstomos seminare.
      2.4.   4 projektas. Nevyriausybinių Sąjungos ekspertų dalyvavimas, kai būtina ir glaudžiai koordinuojant veiksmus su EIVT, susijusiose oficialiose, nevyriausybinėse ir neoficialiose iniciatyvose, pavyzdžiui, Amano programoje. Susijusios ad hoc teminės iniciatyvos finansavimas

      2.4.1.   Projekto tikslas

      Užtikrinti pakankamą Sąjungos ekspertų dalyvavimą ir visišką atstovavimą jiems, be kita ko, finansuojant temines iniciatyvas, susijusiose oficialiose, nevyriausybinės ir neoficialiose tarptautinio ar regioninio masto iniciatyvose, kurios jau pradėtos (Amano programa) arba artimiausiu metu bus pradėtos įgyvendinti, kad būtų remiamas procesas siekiant sukurti Artimųjų Rytų zoną be MNG.
      2.4.2.   Numatomi projekto rezultatai

      Rinkti informaciją ir temines publikacijas, išlaikyti naudingą tinklą ir daryti teigiamą įtaką visam procesui siekiant sukurti Artimųjų Rytų zoną be MNG.
      2.4.3.   Projekto aprašymas

      Remti nevyriausybinių Sąjungos ekspertų dalyvavimą, kai Sąjungos pareigūnai nedalyvauja susijusiose oficialiose, nevyriausybinėse ir neoficialiose tarptautinio ar regioninio masto iniciatyvose.
      3.   TRUKMĖ
      Bendra numatoma projektų įgyvendinimo trukmė – 18 mėnesių.
      4.   NAUDOS GAVĖJAI
      Šio projekto naudos gavėjai yra:

                  a)

                  Artimųjų Rytų šalys;

                  b)

                  kitos suinteresuotosios šalys;

                  c)

                  atitinkamos tarptautinės organizacijos;

                  d)

                  pilietinė visuomenė.

            5.   PROCEDŪRINIAI ASPEKTAI, KOORDINAVIMAS IR INICIATYVINIS KOMITETAS
      Iniciatyvinį komitetą sudarys vyriausiojo įgaliotinio atstovai ir kiekvieno atskiro projektą įgyvendinančiojo subjekto atstovai. Iniciatyvinis komitetas reguliariai bent kartą per šešis mėnesius peržiūrės šio Tarybos sprendimo įgyvendinimą, be kita ko, pasitelkdamas elektronines ryšio priemones.
      6.   ĮGYVENDINANTIEJI SUBJEKTAI
      Tarybos sprendimo techninis įgyvendinimas bus pavestas ES masinio naikinimo ginklų neplatinimo konsorciumui.
      ES masinio naikinimo ginklų neplatinimo konsorciumas savo užduotis vykdys prižiūrint vyriausiajam įgaliotiniui. Vykdydamas savo veiklą jis atitinkamais atvejais bendradarbiaus su vyriausiuoju įgaliotiniu, ES valstybėmis narėmis, kitomis projekte dalyvaujančiomis valstybėmis ir tarptautinėmis organizacijomis.


title: 2016 m. gruodžio 14 d. Europos Parlamento ir Tarybos sprendimas (ES) 2017/340 dėl Europos Sąjungos solidarumo fondo lėšų panaudojimo siekiant suteikti pagalbą Vokietijai

text:
28.2.2017

               LT

               Europos Sąjungos oficialusis leidinys

               L 50/49

         EUROPOS PARLAMENTO IR TARYBOS SPRENDIMAS (ES) 2017/340
   2016 m. gruodžio 14 d.
   dėl Europos Sąjungos solidarumo fondo lėšų panaudojimo siekiant suteikti pagalbą Vokietijai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (1), ypač į jo 4 straipsnio 3 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 11 punktą,
   atsižvelgdami į Europos Komisijos pasiūlymą,
   kadangi:

               (1)

               Europos Sąjungos solidarumo fondo (toliau – Fondas) tikslas – užtikrinti Sąjungai galimybę greitai, veiksmingai ir lanksčiai reaguoti nelaimės atvejais, parodant solidarumą su gaivalinių nelaimių ištiktų regionų gyventojais;

               (2)

               didžiausia Fondo metinė suma neturi viršyti 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 10 straipsnyje;

               (3)

               po 2016 m. gegužės ir birželio mėn. Žemutinės Bavarijos regione įvykusių kelių labai didelių trumpalaikių potvynių 2016 m. rugpjūčio 19 d. Vokietija pateikė paraišką dėl Fondo lėšų panaudojimo;

               (4)

               Vokietijos paraiška tenkina finansinės paramos teikimo iš Fondo lėšų sąlygas, kaip nustatyta Reglamento (EB) Nr. 2012/2002 4 straipsnyje;

               (5)

               todėl Fondo lėšos turėtų būti panaudotos siekiant Vokietijai suteikti finansinę pagalbą;

               (6)

               kad Fondo lėšos būtų panaudotos kuo greičiau, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2016 finansinių metų Sąjungos bendrajame biudžete iš Europos Sąjungos solidarumo fondo panaudojama 31 475 125 EUR įsipareigojimų ir mokėjimų asignavimų suma Vokietijai.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2016 m. gruodžio 14 d.

      Priimta Strasbūre 2016 m. gruodžio 14 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         I. KORČOK

      (1)  OL L 311, 2002 11 14, p. 3.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


Svarbus teisinis pranešimas

|

52007BP0125(02)

2. 2007 m. balandžio 24 d. Europos Parlamento sprendimas dėl sąskaitų uždarymo, įvykdžius Europos maisto saugos tarnybos biudžetą (C6-0399/2006 - 2006/2166(DEC))

Oficialusis leidinys 074 E , 20/03/2008 p. 0257 - 0258

		2.2007 m. balandžio 24 d. Europos Parlamento sprendimas dėl sąskaitų uždarymo, įvykdžius Europos maisto saugos tarnybos biudžetą (C6-0399/2006 — 2006/2166(DEC))Europos Parlamentas,- atsižvelgdamas į 2005 finansinių metų Europos maisto saugos tarnybos galutines metines ataskaitas [1],- atsižvelgdamas į Audito Rūmų ataskaitą dėl Europos maisto saugos tarnybos 2005 finansinių metų galutinių metinių ataskaitų kartu su Tarnybos atsakymais [2],- atsižvelgdamas į 2007 m. vasario 27 d. Tarybos rekomendaciją (5711/2007 — C6-0080/2007),- atsižvelgdamas į EB sutartį ir ypač į jos 276 straipsnį,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [3], ypač į jo 185 straipsnį,- atsižvelgdamas į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras [4], ypač į jo 44 straipsnį,- atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A6-0112/2007),1. pažymi, kad Europos maisto saugos tarnybos 2004 ir 2005 finansinių metų galutinėse metinėse ataskaitose buvo pateikti šie duomenys:N. B. Galutinės sumos gali skirtis dėl suapvalintų dydžių.Šaltinis: Tarnybos duomenys. Šioje lentelėje pateikiami apibendrinti Tarnybos metinių ataskaitų duomenys.(tūkst. EUR) |2004 ir 2005 finansinių metų pajamų ir išlaidų ataskaitos duomenys || 2005 | 2004 |Veiklos pajamos | 27405 | 20591 |Iš viso veiklos pajamų | 27405 | 20591 |Administravimo išlaidos | | |Išlaidos darbuotojams | -13012 | -7564 |Pastatai ir dėl jų susidariusios išlaidos | -3627 | -4192 |Kitos išlaidos (įskaitant išlaidas, susijusias su konsoliduotais EB subjektais) | -2205 | -1263 |Konsoliduotų subjektų nuvertėjimas ir vertės sumažinimas | -603 | -333 |Veiklos išlaidos (įskaitant išlaidas, susijusias su konsoliduotais EB subjektais) | -8413 | -6431 |Iš viso veiklos išlaidų | -27674 | -19783 |Veiklos pelnas (arba nuostoliai) | -761 | 808 |Pajamos iš finansinių operacijų | - | 0 |Išlaidos finansinėms operacijoms | -7 | -7 |Pelnas (arba nuostoliai) iš finansinių operacijų | -7 | -6 |Einamasis pelnas (arba nuostoliai) | -768 | 802 |Neeilinės pajamos | | |Neeilinės išlaidos | - | -27 |Neeilinis pelnas (arba nuostoliai) | - | -27 |Ekonominis finansinių metų rezultatas | -768 | 775 |2. pritaria Europos maisto saugos tarnybos 2005 finansinių metų sąskaitų uždarymui;3. paveda Pirmininkui perduoti šį sprendimą Europos maisto saugos tarnybos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).[1] OL C 266, 2006 10 31, p. 22.[2] OL C 312, 2006 12 19, p. 42.[3] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).[4] OL L 31, 2002 2 1, p. 1. Reglamentas su paskutiniais pakeitimais, padarytais Komisijos reglamentu (EB) Nr. 575/2006 (OL L 100, 2006 4 8, p. 3).[5] OL L 357, 2002 12 31, p. 72.--------------------------------------------------